
Kórusművészet a kultúraközvetítésben

A kórusművészet Kodály Zoltán szellemisége alapján a zenei kultúraközvetítés azon területe, mely akár tömegeket is képes bevonni a zenei életbe úgy, hogy aktivitásra készteti a résztvevőket anyagi ráfordítás nélkül. Kodály munkásságát annak a gondolatnak vetette alá, mely szerint mindenkit megillet a zene öröme, ennek kulcsát pedig az emberi hangban, az éneklés képességében látta. Ezen a ponton kerül nagy felelősség a kultúraközvetítői terület képviselőinek vállára, hiszen egy ilyen kezdeményezést életben is kell tartani. Ennek jegyében készítettem el dolgozatomat.
A kórusművészet sokrétű művészeti tevékenység, melynek kapcsolódási szálai szerteágazóak. Ez a jelenség határozta meg dolgozatom struktúráját, amely olyan, egymással nem feltétlenül szorosan összefüggő területeket foglalt magába, mint a zenetörténet, a művészetpszichológia és a befogadásszociológia. Mégis létezik egy nézőpont, melyben ezeknek a területeknek az egymásmellettisége értelmet nyer, és ez a kultúraközvetítés.
Az elméleti kutatást a kóruskultúra közvetítésének tapasztalati, gyakorlati megvalósításának reprezentációjával egészítettem ki. Egy sajátszervezésű hazai kórustalálkozó, valamint az európai kóruskultúra egyik legjelentősebb nemzetközi kórusfesztiváljának. az "Europa Cantat" bemutatásával, melynek szervezésébe lehetőségem nyílt bekapcsolódni.
Ezek tükrében három hipotéziseket fogalmaztam meg:
1. A csoportmunka és a kórusmunka közötti különbözőség alapját, a művészeti alkotás folyamatának jelenléte és az arra épülő autotelikus élmény adja.
2. Előadónak csak az a személy, vagy csoport tekinthető, amely egyidejűleg képes megfelelni az alkotói szerepköröknek valamint egy kétfázisú befogadási folyamatnak is. Ezt a jelenséget előadó-művészeti dichotómiának nevezem.
3. A közönséggel való kapcsolattartás és a közönséget aktivizáló programok segítségével a kóruskultúra népszerűsége növelhető.
Végezetül Kodály szavaival zárnám soraim, tegyünk azért, hogy „Legyen a zene mindenkié!”



